ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 10. januára 2002 
									K materiálu č. 8307/2001 
									K bodu č. 8

S T A N O V I S K O

k návrhu nariadenia vlády Slovenskej republiky o ochrane zdravia pred hlukom a vibráciami – nové znenie

I

Návrh nariadenia vlády Slovenskej republiky o ochrane zdravia pred hlukom a vibráciami predkladá na rokovanie vlády Slovenskej republiky minister zdravotníctva Roman Kováč.

II

	Predkladaný návrh nariadenia vlády upravuje v nadväznosti na zákonnú úpravu a v súlade so smernicou Rady č. 86/188 EHS najvyššie prístupné hodnoty hluku na pracovisku a požiadavky na hodnotenie a meranie hluku.

	Účelom navrhovanej právnej úpravy je ustanoviť najvyššie prístupné hodnoty hluku a vibrácií pri práci, najvyššie hodnoty hluku vo vonkajších priestoroch a v stavbách a najvyššie prístupné hodnoty vibrácií v stavbách, ako aj požiadavky na hodnotenie a meranie hluku a vibrácií.

	Právna úprava rieši problematiku hluku a vibrácií komplexne, t. j. v životnom i pracovnom prostredí. 

	Návrh nariadenia vlády bol predmetom medzirezortného pripomienkového konania a na rokovanie sa predkladá bez rozporov.

	Legislatívna rada vlády SR prerokovala návrh nariadenia vlády Slovenskej republiky o ochrane zdravia pred hlukom a vibráciami na svojom zasadnutí dňa 11. decembra 2001 a odporučila vláde návrh  s c h v á l i ť   s tým, že na rokovanie vlády bude predložené jeho nové znenie, do ktorého budú zapracované jej pripomienky a odporúčania.

III

	Sekcia vládnej legislatívy Úradu vlády SR konštatuje, že predkladateľ do predloženého nového znenia návrhu nariadenia vlády Slovenskej republiky o ochrane zdravia pred hlukom a vibráciami zapracoval 15 pripomienok a odporúčaní  legislatívnej  rady,  a  preto   odporúča vláde  návrh nariadenia   s c h v á l i ť  v predloženom znení s tým, že do návrhu bude zapracovaná ešte táto legislatívno-technická pripomienka:
	V prílohe k návrhu nariadenia vlády je potrebné vo všetkých oddieloch v súlade s legislatívnymi pravidlami vypustiť text v zátvorkách a výpočet príkladov zapracovať priamo do textu nariadenia.

Bratislava 20. decembra 2001
Vypracovala: D. Pajtinková
									Štefan G r m a n
									generálny riaditeľ
   								    sekcie vládnej legislatívy